text: Umætteligt behov for frivillige
  04 marts 2014 kl. 14.02
  Danskerne udfører mere frivilligt arbejde end nogensinde, men alligevel er der mangel på frivillige. Lige nu er der flere hundrede job til frivillige i Syd- og Sønderjylland.
  Alle kommuner søger frivillige til socialt arbejde, og det gør talrige foreninger og organisationer også.
  Lige nu er der 1900 ledige job til frivillige i hele landet, ifølge jobportalen for frivillige.
  Center for frivilligt socialt arbejde regner med, at 1,8 millioner danskere udfører frivilligt arbejde. Kultur og idræt tiltrækker de fleste frivillige. Den største gruppe af dem er i alderen 40 til 49 år, og lidt flere mænd end kvinder er aktive. Dog udfører flest kvinder frivilligt socialt arbejde.
  Stadig flere områder har brug for frivillige, da det offentlige i stigende omfang efterspørger frivillig arbejdskraft. For eksempel inden for biblioteksvæsen og ældreomsorg.
  Foreninger har et konstant behov for frivillige. For eksempel mangler Danmissions genbrugsbutik i Vinding ved Vejle mindst 30 frivillige.
  Jobmarkedet for frivillige byder på mange usædvanlige stillingsbetegnelser. For eksempel kan man blive leder af stolegymnastik for ældre i Tønder.
  Centerfor frivilligt socialt arbejde
  Job til frivillige
  